*Par atklātu konkursu*

*“Zemsprieguma viendzīslas kabeļa 1000mm2 piegāde”*

*(ID Nr.RS/2022/74)*

Rīgas pašvaldības sabiedrības ar ierobežotu atbildību „Rīgas satiksme” Iepirkuma komisija (turpmāk – Pasūtītājs) no iespējamā pretendenta ir saņēmusi vēstuli par atklāta konkursa nolikuma prasībām.

**1. jautājums:**

Konkursa dokumentācijā, kā arī pašā Konkursa nosaukumā ir minēts, ka Pasūtītājs vēlas iegādāties **zemsprieguma** viendzīslas kabeli. Tehniskajā specifikācijā ir norādīts konkrētas prasības kabelim, kādu Pasūtītājs vēlas saņemt Konkursa ietvaros. Tehniskās specifikācijas būtība ir atspoguļot maksimāli precīzākas prasības līguma priekšmetam, lai nerastos domstarpības par to, ko Pasūtītājs vēlas saņemt iepirkumu līguma realizēšanā.

Kā viens no strīdus objektiem iepriekšējā iepirkumā no cita pretendenta puses tika norādīts, ka iepriekšējā konkursa (līdz ar ko **arī šī Konkursa priekšmet**s) **ir augstsprieguma kabelis**. Balstoties uz visu augstāk minēto, kā arī, lai piedāvājuma iesniedzējiem nebūtu šaubas un neskaidrības par Pasūtītāja norādīto līguma priekšmetu, **lūdzam Konkursa komisiju apstiprināt, ka Konkursa līguma priekšmets ir Zemsprieguma (0.6 - 1 kV) viendzīslas kabelis ar visām no tā izrietošajām tehniskām un atbilstības prasībām**, **vai tomēr Konkursa līguma priekšmets ir Augstsprieguma (1 - 30 kV) kabelis ar visām no tā izrietošajām tehniskām un atbilstības prasībām.**

**Atbilde:**

RP SIA “Rīgas satiksme” paskaidro, ka iepirkuma priekšmets “Zemsprieguma viendzīslas kabeļa 1000 mm2 piegāde” tiek definēts kā zemsprieguma kabelis tā iemesla dēļ, ka kabeļa nominālais spriegums ekspluatācijas laikā būs 500-750V līdzspriegums un tramvaju un trolejbusu elektroapgādes elektoietaises izpratnē tas ir zemsprieguma līdzstrāvas kabelis. Iepirkuma 3. pielikumā “TEHNISKĀ SPECIFIKĀCIJA - TEHNISKAIS PIEDĀVĀJUMS” atspoguļotas precīzas prasības, kādām jāatbilst iepirkuma priekšmetam, kas apstiprināts arī pretendenta iesniegtajā vēstulē punktā [3] un [4], tai skaitā ir norādīts prasītais sprieguma līmenis:

|  |  |  |
| --- | --- | --- |
| Nominālais spriegums U0/U / Rated voltages U0/U | kV | 1,8 / 3 |

Papildus skaidrojam, ka RP SIA “Rīgas satiksme” vēsturiski izmanto kabeli ar vienu pakāpi augstāku sprieguma līmeni, proti nevis 0,6/1kV, bet 1,8/3kV, lai nodrošinātu pēc iespējas augstāku tramvaju un trolejbusu elektroapgādes drošumu.

Ņemot vērā paskaidroto, iepirkuma komisija neredz nepieciešamību mainīt iepirkuma priekšmeta nosaukumu, jo piegādājamā kabeļa prasības ir nepārprotami norādītas nolikumā.

**2.jautājums:**

Izvērtējot Pasūtītāja Konkursa nolikumā iekļauto tehnisko specifikāciju, vēlamies norādīt, ka Konkursa nolikuma specifikācijā ir iekļauta sadaļa “Dokumentācija”, kurā pretendentiem tiek uzlikts par pienākumu pievienot piedāvājumam lietošanas instrukciju. Ņemot vērā, ka pasūtītājs ir norādījis nepārprotami precīzu tehnisko specifikāciju, kādam ir jāatbilst līguma priekšmetam, tad nav ne mazāko šaubu, ka Pasūtītājam ir zināms, ko tieši viņš vēlas iegādāties šī Konkursa rezultātā.

Sabiedrisko pakalpojumu sniedzēju iepirkuma likuma 23. panta 4. punktā norādītas prasības, kādas iekļaujamas tehniskajā specifikācijā: “Tehniskajās specifikācijās piegādes un pakalpojuma līgumiem nosaka attiecībā uz nepieciešamajām piegādēm un pakalpojumiem izvirzītās prasības. Pakalpojuma līgumiem papildus nosaka pakalpojumu mērķi, izmantojamās metodes un resursus (ja nepieciešams), kā arī gala rezultātu. Tehniskajās specifikācijās piegādes un pakalpojuma līgumiem papildus iekļauj tehniskos aprakstus, kas ietver tādas sabiedrisko pakalpojumu sniedzēja noteiktās prasības attiecībā uz preci vai pakalpojumu kā kvalitātes līmenis, vides aizsardzības prasības un klimata pārmaiņu samazināšana, konstrukcijas prasības (arī prasības attiecībā uz pieejamības nodrošināšanu personām ar invaliditāti), izpildes prasības, preces lietošanas prasības, drošības noteikumi, izmēri, terminoloģija, simboli, pārbaudes noteikumi un metodes, prasības attiecībā uz preces nosaukumu, ar kādu tā tiek pārdota, iepakojumu un marķēšanu, lietotāja instrukcijas, ražošanas procesi un metodes jebkurā preces vai pakalpojuma aprites cikla posmā, kā arī atbilstības noteikšanas metodes.”

Minētās prasības nosaka, ka veicot iepirkuma līguma priekšmeta piegādi Pretendentam pēc noslēgtā iepirkuma līguma, ir jāievēro prasības uz attiecīgo iepakojumu vai marķēšanu, vai pievienojamo dokumentāciju, tai skaitā lietošanas instrukciju. **Pretendentam nav īsti saprotama Pasūtītāja prasība par to, ka lietošanas instrukcija ir jāpievieno pie pretendenta piedāvājuma, jo pēc būtības tai ir jābūt pievienotai pie slēdzamā iepirkuma līguma**. Ja lietošanas instrukcija Konkursa ietvaros tiek vērtēta, tad tajā būtu jānorāda, kādi ir tās vērtēšanas kritēriji, jo izvērtējot iepriekšējos iepirkuma līguma realizēšanas gadījumus, šādas papildu prasības, kuras nekādā veidā nenorāda nekādu informāciju par līguma priekšmeta prasībām, ir iemesls kā pretendenti, kuri vēlas iejaukties Pasūtītāja vērtēšanas procesā vai sev nelabvēlīga rezultāta iznākumā, iejaukties sekmīgā projekta realizēšanā, interpretējot šīs specifikācijas prasības sev par labu, attiecīgi iesniedzot sūdzību Iepirkumu uzraudzības birojā.

Līdz ar to lūdzam Konkursa komisiju izvērtēt minētā punkta dzēšanu no Konkursa nolikuma tehniskās specifikācijas prasībām, vienlaikus norādot, ka uzvarētājam pretendentam pēc iepirkuma līguma noslēgšanas preces piegāde jāveic ar pilnu dokumentāciju tai skaitā lietošanas instrukciju.

**Atbilde:**

## Iepirkumu komisija neplāno grozīt nolikuma prasību par lietošanas instrukcijas iesniegšanu. Ņemot vērā, ka iepirkuma norises laikā norit arī vairākas iepirkumu procedūras par kabeļu tīklu pārbūvi, kur būvniecības ietvaros būvniekam iepirkuma rezultātā iegādātais kabelis tiks nodots, kā no Pasūtītāja izsniegts materiāls, tad Pasūtītājam gan būvniecības iepirkumu procedūras ietvaros, gan pēc būvniecības līguma noslēgšanas, var rasties nepieciešams sniegt būvniekiem informāciju par kabeli, kas norādīta lietošanas instrukcijā. Jāuzsver, ka praksē parasti lietošanas instrukcija ir vienota vairākiem kabeļu veidiem neatkarīgi no sprieguma līmeņa un šķērsgriezuma, un nosaka pamatprasības kabeļu saivas transportēšanai, izvietošanai, instalācijai un satur citu saistošu informāciju par kabeli.

**3. jautājums:**

Konkursa nolikuma Tehniskās specifikācijas sadaļā “Dokumentācija” ir norādīts, ka Pretendentam, piedāvājumā jāiekļauj tipa testu un/vai produkta sertifikāta kopija par jebkura veida 1-30kV kabeļu atbilstību. Tipa testu un/vai produkta sertifikātu izsniegusi laboratorija vai sertificēšanas institūcija, kas akreditēta saskaņā ar ES pieņemto akreditācijas kārtību (laboratoriju/institūciju akreditējis viens no Eiropas Akreditācijas kooperācijas (EA) dalībniekiem (<http://www.european-accreditation.org/>) un atbilst ISO/IEC 17025/17065 standartu prasībām.

Pretendentam nav īsti saprotama šāda Pasūtītāja prasība, jo Konkursa nolikuma Tehniskajā specifikācijā jau ir norādītas neapšaubāmas detalizētas prasības uz iepirkuma līguma priekšmetu. Noradāms, ka iepirkuma līguma projektā, kas ir Konkursa nolikumā norādīts kā pielikums Nr. 5 (bet realitātē iepirkuma dokumentācijā ir pielikums Nr. 6), ir norādīts, ka piegādātājam pie iepirkuma līguma priekšmeta piegādes ir jāpievieno visi pavaddokumenti, tai skaitā atbilstības deklarācijas (sertifikātus) un citus dokumentus. Tad Pretendentam rodas jautājums, kādā veidā piedāvājumā iekļautais kabeļa tipa testu un/vai produkta sertifikāta kopija par jebkura veida 1-30kV kabeļu atbilstību palīdz Pasūtītājam noteikt, ka pretendenta piedāvātais kabelis atbilsts tehniskās specifikācijas prasībām?

**Atbilde:**

Pasūtītājs norāda, ka, veicot tirgus izpēti, tika konstatēts, ka piegādātāju vidū uz iepirkuma izsludināšanas brīdi bija ļoti ierobežots pretendentu loks, kas iepriekš ir ražojis un/vai piegādājis precīzi tādu kabeli, kāds nepieciešams Pasūtītājam, jo tā tirgū ir specifiska prece, kas netiek ražota plaša patēriņa tirgum. Attiecīgi Pasūtītājs ir izvirzījis vispārīgākas prasības pretendentam, ļaujot viņam savu spēju saražot šādu specifisku kabeli pierādīt nevis ar konkrēta Tehniskajā specifikācijā paredzētā kabeļa ražošanas pieredzi un attiecīgo konkrētā kabeļa tehnisko dokumentāciju, bet gan ar dokumentiem par jebkura veida 1-30kV kabeli, no kuras var secināt, ka ražotājam ir pieredze un spējas saražot kvalitatīvu produktu. Pasūtītājs par ticamu un drošu uzskatīs dokumentāciju, ko izsniegusi laboratorija vai sertificēšanas institūcija, kas akreditēta saskaņā ar ES pieņemto akreditācijas kārtību (laboratoriju/institūciju akreditējis viens no Eiropas Akreditācijas kooperācijas (EA) dalībniekiem (<http://www.european-accreditation.org/>) un atbilst ISO/IEC 17025/17065 standartu prasībām.

Līdz ar to, atbildot uz pretendenta jautājumu, skaidrojam, ka piedāvājumā iekļautais kabeļa tipa tests un/vai produkta sertifikāta kopija par jebkura veida 1-30kV kabeļu atbilstību ļauj Pasūtītājam pārliecināties, ka pretendents ir spējīgs saražot kabeli atbilstoši Pasūtītāja prasībām.

**4. jautājums**

Pretendents, iesniedzot piedāvājumu, apliecina, ka piegādājot Pasūtītāja iepirkuma līguma priekšmetu, iesniedz arī visu dokumentāciju. Pēc Pretendenta domām, ja pēc iepirkuma līguma noslēgšanas Pretendents nespēs nodrošināt visu kabeļu dokumentāciju, tajā skaitā arī nepieciešamos tipa testus, tad Pasūtītājs tādus kabeļus no pretendenta nepieņem un attiecīgi konstatē, ka tas nespēj nodrošināt iepirkuma līguma izpildi. Ja Pasūtītājs argumentēti spēj pamatot, ka pretendenta iesniegtais jebkura 1-30kV kabeļa tests spēj pierādīt pretendenta piedāvātā kabeļa atbilstību Konkursa nolikuma Tehniskajai specifikācijai, tad Pretendents vēlas atzīmēt, ka Sabiedrisko pakalpojumu sniedzēju iepirkuma likuma 25.panta pirmajā un otrajā daļā ir norādīts:

1. Sabiedrisko pakalpojumu sniedzējs var prasīt, lai piegādātājs iesniedz saskaņā ar Eiropas Parlamenta un Padomes 2008. gada 9. jūlija regulā Nr. 765/2008, ar ko nosaka akreditācijas un tirgus uzraudzības prasības attiecībā uz produktu tirdzniecību un atceļ regulu (EEK) Nr. 339/93 noteiktajā kārtībā akreditētas atbilstības novērtēšanas institūcijas testēšanas pārskatu vai sertifikātu, lai pierādītu atbilstību tehniskajā specifikācijā noteiktajām prasībām vai kritērijiem, piedāvājuma izvērtēšanas kritērijiem vai līguma izpildes noteikumiem. **Ja sabiedrisko pakalpojumu sniedzējs pieprasa iesniegt konkrētas atbilstības novērtēšanas institūcijas izdotos sertifikātus, tas pieņem arī citu līdzvērtīgu atbilstības novērtēšanas institūciju izdotus sertifikātus**.

1. **Sabiedrisko pakalpojumu sniedzējs pieņem citus atbilstošus pierādījumus (tai skaitā ražotāja tehnisko dokumentāciju)**, ja piegādātājam no tā neatkarīgu iemeslu dēļ vispār vai līdz piedāvājumu iesniegšanas termiņam nebija iespējams iegūt šā panta pirmajā daļā minētos sertifikātus vai testēšanas pārskatus un ja tas pierāda, ka būvdarbi, piegādes vai pakalpojumi atbilst tehniskajā specifikācijā noteiktajām prasībām vai kritērijiem, piedāvājuma izvērtēšanas kritērijiem vai līguma izpildes noteikumiem.

Pamatojoties uz minētajā tiesību normām, **lūdzam** Pasūtītāju apstiprināt, ka Pasūtītājs:

## Konkursa nolikuma ietvaros pieprasa iesniegt konkrētas atbilstības novērtēšanas institūcijas izdotus sertifikātu;

* + **pieņems arī citu līdzvērtīgu atbilstības novērtēšanas izdotu sertifikātus**
	+ kā arī pieņems citus atbilstošus pierādījumus (tai skaitā ražotāja tehnisko dokumentāciju).

Vēlamies norādīt, ka Konkursa priekšmets ir **zemsprieguma kabelis**. Tomēr norādāms uz iepriekšējā konkursa Nr.RS2022/54 sūdzības lietā pieņemto Iepirkuma uzraudzības biroja lēmumu, no kura izriet, ka par zemsprieguma kabeli ir uzskatāms kabelis ar spriegumu 0,6-1kV, savukārt kabelis ar nominālvērtībām 1-30kV tiek klasificēts kā augstsprieguma kabelis. Ja Pasūtītājs uzskata, ka Konkursa nolikuma Tehniskās specifikācijas sadaļā “Dokumentācija” punktā par tipa testu un/vai produkta sertifikāta kopija par jebkura veida 1-30kV kabeļu atbilstību uzskata par argumentētu, pamatojamu un atstājamu tehniskajā specifikācijā, tad lūdzam Pasūtītāju norādīt, ka:

## piedāvājumā jāiekļauj tipa testu un/vai produkta sertifikāta kopiju par jebkura veida zemsprieguma kabelim ar spriegumu 0,6-1kV kabeļu atbilstību, vai tipa testu un/vai produkta sertifikāta kopiju par jebkura veida augstsprieguma kabelim ar spriegumu 1-30kV kabeļu atbilstību;

* + Tipa testu un/vai produkta sertifikātu izsniegusi laboratorija vai sertificēšanas institūcija, kas akreditēta saskaņā ar ES pieņemto akreditācijas kārtību (laboratoriju/institūciju akreditējis viens no Eiropas Akreditācijas kooperācijas (EA) dalībniekiem ([http://www.european-](http://www.european-accreditation.org/) [accreditation.org/](http://www.european-accreditation.org/)) un atbilst ISO/IEC 17025/17065 standartu prasībām, vai citu līdzvērtīgu atbilstības novērtēšanas institūciju izdotus testēšanas pārskatus un/vai produkta sertifikātus, vai citus atbilstošus pierādījumus (tai skaitā ražotāja tehnisko dokumentāciju).

**Atbilde:**

Iepirkumu komisija neplāno grozīt nolikumu. Atbilstoši Iepirkumu uzraudzības biroja 2022. gada 21. decembra lēmumam Nr.4-2.2/22-25 dokumentācija par saražoto kabeli ar spriegumu 0,6/1kV neatbilst nolikuma 3.pielikumā norādītajai prasībai par dokumentācijas iesniegšanu par “jebkura veida 1-30kV kabeli”.

Attiecībā par nolikuma 3.pielikuma prasību, ka tipa testu un/vai produkta sertifikātu ir jābūt izsniegušai laboratorijai vai sertificēšanas institūcijai, kas akreditēta saskaņā ar ES pieņemto akreditācijas kārtību (laboratoriju/institūciju akreditējis viens no Eiropas Akreditācijas kooperācijas (EA) dalībniekiem (http://www.european-accreditation.org/) un atbilst ISO/IEC 17025/17065 standartu prasībām, paskaidrojam, ka tipa testu un/vai produkta sertifikātu jābūt izsniegušai laboratorijai vai sertificēšanas institūcijai, kas precīzi atbilst nolikumā noteiktajai prasībai. Informējam, ka šāds Pasūtītāja viedoklis ir pamatots ar Eiropas Savienības tiesas 2021.gada 6.maija spriedumu lietā C-142/20, ar kuru sniegts prejudiciāls nolēmums par Eiropas Parlamenta un Padomes Regulas (EK) Nr. 765/2008 (2008. gada 9. jūlijs), ar ko nosaka akreditācijas un tirgus uzraudzības prasības attiecībā uz produktu tirdzniecību un atceļ [Padomes] Regulu (EEK) Nr. 339/93, normām. Sprieduma teksts pieejams <https://curia.europa.eu/juris/liste.jsf?num=C-142/20&language=LV>

**5.jautājums:**

Ja Pretendents, kurš vēlas piedalīties Konkursā, ir bāzēts Latvijas Republikas teritorijā un reģistrēts atbilstoši Latvijas Republikas likumdošanai, piesaista apakšuzņēmēju Konkursa priekšmeta realizēšanai, kurš ir reģistrēts apakšuzņēmēja attiecīgā ārvalstu reģistrā, kā to nosaka apakšuzņēmēja valsts likumdošana, un kas ir ārpus Eiropas Savienības, **lūdzam** Pasūtītāju apstiprināt, ka **šāds Pretendenta un apakšuzņēmēja sadarbības modelis tiks atzīts par atbilstošu Konkursa prasībām, un apakšuzņēmējam nav jābūt reģistrētam Latvijas Republikas teritorijā**.

**Atbilde:**

Pretendenta apakšuzņēmējam nav jābūt reģistrētam Latvijas Republikā.

Iepirkumu komisijas priekšsēdētāja Karīna Meiberga